Αγία Παρασκευή, 24/01/2024

|  |
| --- |
| ΔΕΛΤΙΟ ΤΥΠΟΥ |

Άμεσα ξεκινά διαχειριστικός και λογιστικός έλεγχος στην οικονομικά του Δήμου κατά την τελευταία τετραετία, από ανεξάρτητο και αξιόπιστο οργανισμό, με στόχο όλες οι σχετικές διαδικασίες να γίνουν σε καθεστώς απόλυτης διαφάνειας.

Η απόφαση ελήφθη, κατόπιν σχετικής εισήγησης του Δημάρχου Αγίας Παρασκευής Γιάννη Μυλωνάκη, η οποία υποβλήθηκε στη χθεσινή συνεδρίαση του Δημοτικού Συμβουλίου εκτός ημερησίας διάταξης, με τη μορφή κατεπείγοντος και εγκρίθηκε κατά πλειοψηφία με τις ψήφους της Δημοτικής αρχής και της παράταξης «ΝΕΑ ΑΡΧΗ» του Γ. Οικονόμου.

« Για να προχωρήσουμε μπροστά, πρέπει να ξέρουμε και εμείς και οι πολίτες από που ξεκινάμε. Είμαστε αποφασισμένοι να προχωρήσουμε σε ενδελεχείς ελέγχους, όσο και αν κάποιοι επιμένουν να κρατήσουν την πόλη στο παρελθόν» ανέφερε χαρακτηριστικά ο Δήμαρχος, επισημαίνοντας πως πρόκειται για μία διαδικασία, που θα έπρεπε να έχει
«απαιτηθεί» από το σύνολο των παρατάξεων, ως πράξη ευθύνης απέναντι στους πολίτες της Αγίας Παρασκευής.

Κατά την εισήγηση του ο Δήμαρχος διευκρίνισε πως η συγκεκριμένη απόφαση δεν είναι προϊόν «ρεβανσισμού» αλλά απόλυτης ανάγκης για πλήρη αποτύπωση της οικονομικής κατάστασης του Δήμου και ξεκαθάρισε πως ανάλογη διαδικασία θα γίνει και για τη δική του θητεία.

«Στην πρόσφατη εκδήλωση κοπής της πίτας μας, διαπίστωσα από τις ομιλίες των εκπροσώπων των παρατάξεων που ήταν παρόντες πως υπάρχει διάθεση να επικρατήσει κλίμα συναίνεσης, κυρίως στη διαχείριση κρίσιμων ζητημάτων για την πόλη» τόνισε και πρόσθεσε χαρακτηριστικά:

«Σε αυτό το πλαίσιο προχωράμε. Δεν θέλουμε να επιρρίψουμε ευθύνες σε κανέναν, ούτε πιστεύουμε κατ΄ανάγκη ότι έγινε κάτι μεμπτό. Στόχος μας είναι να γνωρίζουμε με ακρίβεια ποια είναι η κατάσταση, τι εκκρεμότητες υπάρχουν, ποια ζητήματα χρήζουν άμεσης παρέμβασης, προκειμένου να λύσουμε τα προβλήματα που υπάρχουν στη βάση μίας στρατηγικής που θα χαράξουμε, για να πάρουμε αποφάσεις που θα διασφαλίζουν τα συμφέροντα του Δήμου και των πολιτών. Είχαμε δεσμευθεί ότι θα λογοδοτούμε στους πολίτες για ότι κάνουμε και έτσι θα προχωρήσουμε».

Στη συνέχεια ο κ. Μυλωνάκης τόνισε πως οι πολίτες θα ενημερωθούν για τα αποτελέσματα των ελέγχων, προκειμένου να έχουν πλήρη εικόνα της κατάστασης.

Στις αιτιάσεις της αντιπολίτευσης γιατί ο έλεγχος θα περιοριστεί στην προηγούμενη τετραετία και δεν ξεκινά νωρίτερα, ο Δήμαρχος Αγίας Παρασκευής υπογράμμισε πως η νέα δημοτική αρχή θέλει να έχει μία πλήρη εικόνα για την κατάσταση που κληρονόμησε και όλα τα ζητήματα που είναι ανοικτά. «Αν ήθελε η προηγούμενη δημοτική αρχή να ελέγχει τα οικονομικά του Δήμου κατά το παρελθόν, είχε όλο το χρόνο το κάνει, αλλά δεν το έπραξε. Δεν κατανοώ γιατί το ζητά τώρα» τόνισε και κατέληξε «Θα προχωρήσουμε μαζί με όσους θέλουν. Όσοι δεν θέλουν θα απομονωθούν».

Γραφείο Τύπου Δήμου Αγίας Παρασκευής.